Rückblick Wuche 7:  Am Sunntigobig het de Zug uf Züri wägere Signalschtörig 5min Verschpötig und drum isch mir de Aschlusszug au prompt grad vor de Nase abgfahre. Drum bini halt mit üsem Kü C, wo au schtoh bliibe isch echli länger Zug gfahre und me sind no über Solothurn go cherä… Aber well ich mit Toleranze schaffe, simmer doch rechtzitig ide Kaserne xi.  Ide Wuche 7 hemmer wiiter Vollgas geh mit  Fachdienschtusbildig. Einersiits hemmer üsi Wassertransport- und Löschsortiment aglueget, hend Schluch verleit, s 35 Kubik-Becki ufgschtellt (de Adjudant isch am Schluss recht in Schtress cho, wellmer bim Zämäfalte vom Becki nie gnueg schöne anebrocht hend, dasses ufem Chare platz het ;-)).  Und au uf de Trümmer simmer xi: me hend vorallem agluegt wiemer Trümmer verschiebt und so. Do heissts vom Wm: "Graber und Handschin (= Anwärter) daher. under dem Schtei hets en Schacht, döt ine liit eine und de müend sie  rette… Sie hend 30min. los!" Denn simmer zu de lüüt gsecklet hend die instruiert, die nötige Grät mitgnoh, überleit wasmer mached und denn ab ufd Trümmer: in Schtei bohre, Betonanker setzä, Umlenkrolle montiere, Schtahlseil verlegä, Habegger (geiles Zieh-Ding für grosse Lasten ;-)) inschtalliere und scho hemmer de Tonneschtei wäg zoge   Leider heissts noch so Aktione au immer wieder: Material wieder  abeneh, putze mitem Detailetat kontrolliere öb alles komplett isch und wieder versorge. Das alles im Tempo schneller Hase. Also möglichscht schnell! Denn hemmerau mol en 6km lange Waffelauf gmacht. Am morge früeh bi schönschtem Wetter de Aare entlang secklä… das isch no friedlich   Denn hemmer Wucheparkdienscht a üsem Materialgmacht. Das heisst: Innerhalb vo 45min s ganze Material us de Laschtwäge  risse und uslege, putze und denn mitem Detailetat kontrolliere öb alles do isch und ide richtige chischte versorgt isch und denn natürlich alles wieder iirume.  Go schüsse simmer die Wuche au wieder emol einisch. Im 300m-Schtand hemmer mol chli uff A100er und A10er Schiibe gschosse und ide KD-Box: Schiessen aus der Drehen und in Bewegung… Jede het 120 Schuss gfasst und denn hemmer au no so luschtigi sache güebt wie me sich zum bischpiel emene huus nöcheret wo vom feind bsetzt isch: Me sind uf de  30m-linie anegschtande, hend es volls Mägi igsetzt, glade, und nocher simmer füre gsecklet und hend debi immer balleret: bum - bum - bum - bum so das de allfällig feind immer zwunge isch in deckig zbliibe… und uf de letschte meter hemmer denn d frequenz no erhöht bumbumbumbum.. denn schtohsch di vorne und dis magazin isch leer… isch mol no läss xi sochli schtürgelder vernichte *löl*   TQM hemmer die Wuche  au no gmacht: Total Quality Management (ich liebe so Abchürzige ;-)): GPD Stgw90 und Schuma90 und denn no Kontrolle vom gsamte Material… Feldi: "und kontrolliered sie das seriös und wenn ihne was fehlt denn meldet si das. Verschwige bringts nöd. sie mönds so oder so zahle!" aha.. aber i han alles gha…  Am Dunnschtig-obig hend au mir FAK-Usgang gha: zerscht simmer is restaurant mol wieder dick go inehaue (ca. 50 schtutz verfresse ;-)) nochher is schützehuus verschobe *g* sonen Partylade in Wange (und  öppe au di einzig möglichkeit döte richtig z feschte ;-)) Döte chli s Marktangebot abcheckt und eis, zwei trunke… Bim heigoh bini denn nur liecht beneblet xi.. aber kein problem… Am morge denn ufgschtande mit grindweh und während em ganze morge während de Usbildig recht bleich xi het de kolleg gmeint.. s ischmer au dem entschprechend schlecht xi… und i bi au nöd de einzig xi wos so gange isch… scho am obig vorher nochem usgang bim abv sind einigi ufd Toilette und hend ihren Mage gleert… denn am morge schtömer  i, seit de kolleg: "ich muss weg" secklet id kaserne ine und chunt nüme zrugg… am obig verzellter er heg müese go chotze und denn sig bluet cho, heger müese in schpitol: buchschpeicheldrüseentzündig oder so öppis siechs   So viel zu dem…  Am Dunnschtig morge am füfi: Licht an "SICURO!" das isch de befehl wenn mol en ernschtiisatz ischtoht und mir sofort müend uusrucke und me hend gwüsst dass das  eimol no güebt wird… hemmer üs also agleit d packig erschtellt und sind use go iischtoh… und das het denn au prompt klappet. di ganz kp isch innerhalb vo de ziit igschtande… nochher hetts gheisse mir verschiebed in Warteruum… denn simmer chli in dunkelheit dur de wald gloffe… und denn hetts zmorge geh binere hütte… es git lüüt die zahled für das und mir chömeds gratis über ide armee: bi dämmerig gipfeli esse und im wald under de bäum hocke   Dänn tädädädädäääää Beförderig vode Kaderawärter au bi üs… I han die Wuche bim Hauptmaa defintiv d Unterschrift gsetzt für e Vertragsverlängerig… I mach de Wachtmeischter… und bin somit bis 16. März 2006 verpflichtet und nochher no jährlich WKs…  Bi üs hett de resp. die *lol* Feldi d Kp is daher gnoh, nochher sind mir awärter uf eim glied anegschtande. denn isch jedä einzel zum kadi ad schwiizerfahne aneglaufe: "Oberlütnant, Rekrut Graber!" Denn hettder de  Kadi d hand geh und xeit: "soldat graber" nochem Abmelde mit schtolz geschwellter bruscht wieder igschtande und am schluss hend alli andere no klatschet und das wars auch schon…  Denn hani ide friitig-nacht au no ufd wach dörfe (döt ischsmer denn zwor wieder guet gange…) Zerscht chli is hüttli ghocket.. Barriere dörfe ufe und abeloh und autonummere ufschriibe, nochher vo mitternacht bis am zwei mitem kolleg mitem velo uf patroullie… Das zieht sich schono id Längi bis do überall duregrast bisch und jeder  Türi uf ihri geschlossenheit prüeft hesch   Nochher bini im pauserüümli ghocket… me hend döte sonen geil grosse Fernseh und en huufe süessigkeite zum inehaue… Denn isch mol no de Wm cho go vorbii gucke und hett mit üs eis wellä schnupfe und chli in pornokanal luege (bi 997 Sender findsch do so einiges *lol*)   Nochher nomol chli müese füre hocke und luege was abgoht… obwohl nünt abgange isch… aber muesch immer wüsse das ischen wichtige und verantwortigsvolle job ufde wach… du bisch verantwortlich für meh als 300 nase, wo ide kaserne am penne sind… nochher bini brutal müed xi und bin no e schtund go penne…  Au wenn ich jetzt wiiter mache bliibe ich doch noch in Wange bide "normale" Rekrute bis ende 13 wuche.. und nochher gohts ab id awärterschuel uf Bremgarte AG